b'\n_START_ARTICLE_\nPesem ptic trnovk\n_START_SECTION_\nZgodba\n_START_PARAGRAPH_\nZgodba najprej predstavi Meghann "Meggie" Cleary, \xc5\xa1tiriletno deklico, ki \xc5\xbeivi na Novi Zelandiji v za\xc4\x8detku dvajsetega stoletja. Njen o\xc4\x8de je irski kmetijski delavec Paddy, mati pa aristokratska \xc5\xbeenska Fee. Meggie je edina h\xc4\x8di med samimi fanti. \xc4\x8ceprav je lep otrok, se mora za svoj polo\xc5\xbeaj boriti med samimi starej\xc5\xa1imi brati. Med njimi je njen najljub\xc5\xa1i najstarej\xc5\xa1i Frank, uporni\xc5\xa1ki mladeni\xc4\x8d, ki se proti svoji volji uri za kova\xc4\x8da in se po izgledu razlikuje od ostalih otrok._NEWLINE_Paddy je reven, vendar ima bogato sestro Mary Carson, ki \xc5\xbeivi v Avstraliji na ogromnem ov\xc4\x8djem ran\xc4\x8du, imenovanem Drogheda. Nekega dne Paddy dobi sestrino pismo, ki mu ponuja slu\xc5\xbebo na Droghedi._NEWLINE_Tam Meggie spozna Ralpha de Bricassarta, mladega, sposobnega in zelo ambicioznega duhovnika, ki so ga zaradi \xc5\xbealitve \xc5\xa1kofa kazensko premestili na majhno oddaljeno \xc5\xbeupnijo Gillanbone v bli\xc5\xbeini Droghede. Ralph se je spoprijateljil z Mary v upanju, da bo svoje ogromno premo\xc5\xbeenje zapustila Katoli\xc5\xa1ki cerkvi, s \xc4\x8dimer bi se sam re\xc5\xa1il izgnanstva. Ralph privla\xc4\x8di Mary, ki tega niti ne skriva, vendar on nadaljuje s svojimi obiski pri njej. Medtem bdi nad Clearyevimi in kmalu vzame pod svojo za\xc5\xa1\xc4\x8dito Meggie, ki ji dru\xc5\xbeina ne namenja dovolj pozornosti. Zaradi tega Ralph postane sredi\xc5\xa1\xc4\x8de njenega \xc5\xbeivljenja._NEWLINE_Odnos Franka z o\xc4\x8detom Paddyjem ni bil nikoli miren, medtem ko pa je od matere Fee dobival ve\xc4\x8d pozornosti kot drugi otroci. Ko se nekega dne izka\xc5\xbee, da je Fee, ki je v svojih \xc5\xa1tiridesetih letih, spet nose\xc4\x8da, se Frank in Paddy znova spreta. Slednjemu uide iz ust resnica: Frank ni njegov biolo\xc5\xa1ki sin. Fee je imela afero s poro\xc4\x8denim politikom, s katerim je zanosila. Ko je bil Frank star 18 mesecev, je Feejin o\xc4\x8de h\xc4\x8der poro\xc4\x8dil s Paddyjem. Fee je Franka imela raje od ostalih otrok zaradi podobnosti o\xc4\x8detu, njeni izgubljeni ljubezni. Na Feejino in Meggijeno \xc5\xbealost Frank po tem dogodku zbe\xc5\xbei in postane profesionalni boksar. Zatem Fee rodi najprej sina Hala, pozneje pa \xc5\xa1e dvoj\xc4\x8dka Jamesa in Patricka (Jims in Patsy), vendar ka\xc5\xbee le malo zanimanja za otroke. Hal, Meggijin ljubljeni brat, kmalu umre._NEWLINE_Po tem dogajanju se Meggie \xc5\xa1e bolj oklepa Ralpha, hkrati pa zori v svoji \xc5\xbeenskosti. Mnogi, vklju\xc4\x8dno z njima samima, se spra\xc5\xa1ujejo o tesnosti njunega odnosa. To opazi tudi Mary Carson, ki postane ljubosumna in kuje na\xc4\x8drt za lo\xc4\x8ditev Ralpha in Meggie. Pri tem igra na Ralphovo \xc5\xa1ibko to\xc4\x8dko, njegovo skrito \xc5\xbeeljo: visoko mesto v cerkveni hierarhiji. Skrivno napi\xc5\xa1e novo oporoko, kjer premo\xc5\xbeenja ne zapusti Paddyju, ampak imenuje Katoli\xc5\xa1ko cerkev za glavno upravi\xc4\x8denko in Ralpha za izvr\xc5\xa1itelja. Kljub temu je poskrbljeno tudi za dru\xc5\xbeino Cleary \xe2\x80\x93 kakor dolgo bo \xc5\xbeivel kdo od njihovih potomcev, lahko bivajo na Droghedi._NEWLINE_Mary umre v no\xc4\x8di po zabavi za njen 75. rojstni dan, kjer je najve\xc4\x8djo pozornost u\xc5\xbeivala njena ne\xc4\x8dakinja Meggie, ki je sedaj stara 17 let. Mary je uredila, da je njeno novo oporoko po njeni smrti najprej videl samo Ralph, ki se je tako moral odlo\xc4\x8diti med ljubeznijo do Meggie in svojimi ambicijami. Upravljanje z bogastvom, vrednim 13 milijonov funtov (v dana\xc5\xa1njih \xc5\xa1tevilkah 200 milijonov dolarjev), mu je zagotavljalo vzpon po cerkveni hierarhiji. Ralph se odlo\xc4\x8di za slednje. Odvetnik mu zgro\xc5\xbeen zaman brani in s tem se za\xc4\x8dne Ralphov hiter vzpon. Pred odhodom pride do poljuba med njim in Meggie, ki ga ne more odvrniti od njegovih ambicij._NEWLINE_Dru\xc5\xbeino Cleary zatem doletijo novi udarci. Najprej izvejo, da je bil Frank obsojen na 30 let zapora zaradi umora. Nato pride do po\xc5\xbeara na Droghedi in smrti o\xc4\x8deta Paddyja, ki ga ubije padlo drevo, ter njegovega sina Stuarta, ki ga ubije merjasec._NEWLINE_Tri leta pozneje pride na Droghedo nov delavec Luke O\'Neill, ki se zaljubi v Meggie. Kmalu se poro\xc4\x8dita in se odselita v North Queensland. Luke najde Meggie slu\xc5\xbebo pri zakoncih Mueller, sam pa se zaposli kot obiralec sladkornega trsa. Meggie je nesre\xc4\x8dna, saj Luke ne ka\xc5\xbee ve\xc4\x8d toliko zanimanja ne zanjo ne za njuno h\xc4\x8der Justine, ki jo rodi v \xc4\x8dasu bivanja pri Muellerjevih, s katerima se je spoprijateljila. Obi\xc5\xa1\xc4\x8de jo Ralph, ki odhaja iz Avstralije v Rim. Po njegovem odhodu je Meggie \xc5\xa1e bolj nesre\xc4\x8dna, zato se Muellerjeva odlo\xc4\x8dita, da jo po\xc5\xa1ljeta na oddih na samoten otok. Ralph se v tem \xc4\x8dasu vrne in se ji pridru\xc5\xbei za nekaj dni. Vda se sku\xc5\xa1njavi in po vrnitvi vsakega na svoj konec je Meggie nose\xc4\x8da in odlo\xc4\x8dena, da se lo\xc4\x8di od Luka in vrne na Droghedo._NEWLINE_Na Droghedi Meggie rodi Ralphovega sina, ki ga poimenuje Dane. Fee hitro spozna, \xc4\x8digav sin je v resnici otrok. Njen odnos z Meggie se izbolj\xc5\xa1a. Otroka tako odra\xc5\xa1\xc4\x8data na Droghedi, kjer \xc5\xbeivijo tudi Meggijini samski bratje._NEWLINE_Po dolgem \xc4\x8dasu jih obi\xc5\xa1\xc4\x8de sedaj kardinal Ralph, ki tako prvi\xc4\x8d vidi Dana, vendar kljub o\xc4\x8ditni podobnosti ne ugotovi, da je njegov sin. Dane se odlo\xc4\x8di, da bo postal duhovnik, \xc4\x8demur Meggie odlo\xc4\x8dno nasprotuje. Fee ji pove, da kar je ukradla Bogu, mora sedaj vrniti. Justine se odlo\xc4\x8di, da bo postala igralka in odpotuje v Anglijo, Dane pa skupaj s svojim mentorjem Ralphom, za katerega ne ve, da je njegov o\xc4\x8de, v Rim. Justine in Dane se \xc5\xa1e bolj zbli\xc5\xbeata kot brat in sestra. Ralph in Dane predstavita Justine svojega prijatelja Rainerja, nem\xc5\xa1kega politika, s katerim se pozneje zaljubita._NEWLINE_Dane je v Rimu posve\xc4\x8den v duhovnika, vendar Meggie ne pride na slovesnost. Po njej Dane odpotuje v Gr\xc4\x8dijo na po\xc4\x8ditnice, kjer umre med re\xc5\xa1evanjem utapljajo\xc4\x8de se \xc5\xbeenske. Meggie prosi Ralpha, naj uredi prevoz Danovega trupla na Droghedo in mu takrat prizna, da je njegov sin. Po pogrebu Ralph umre v Meggijinih rokah._NEWLINE_Justine prekine zvezo z Rainerjem, vendar se po njegovem vztrajanju le odlo\xc4\x8di, da se poro\xc4\x8di z njim. Mladoporo\xc4\x8denca se odlo\xc4\x8dita, da ne bosta \xc5\xbeivela na Droghedi.\n_START_SECTION_\nPomen naslova\n_START_PARAGRAPH_\nNaslov romana se navezuje na staro legendo o ptici, ki poje slaj\xc5\xa1e od kateregakoli drugega bitja, a samo enkrat v \xc5\xbeivljenju. Ko zapusti gnezdo, i\xc5\xa1\xc4\x8de trnov grm in se s prsmi nasadi na najdalj\xc5\xa1i in najostrej\xc5\xa1i trn. Med umiranjem zapoje najlep\xc5\xa1o pesem v \xc5\xbeivljenju in takrat potihne ves svet, da ji prisluhne. Tako poje, dokler se ji \xc5\xbeivljenje ne izte\xc4\x8de._NEWLINE_Legenda tako pove, da to, kar je najbolj\xc5\xa1e in najlep\xc5\xa1e, dose\xc5\xbeemo le za ceno velike bole\xc4\x8dine.'